ইডি-র হানার পরেই আত্মহত্যা, সুইসাইড নোটে চিরাগ পাসোয়ানের নাম!

ওয়েব ডেস্ক: বুধবার কিষান মোদির (Kishan Modi) জয়শ্রী গায়ত্রী ফুড প্রোডাক্টস সংস্থায় হানা দিয়েছিল এনফোর্সমেন্ট ডিরেক্টরেট (ED)। আজ বৃহস্পতিবার ভোপালে নিজের বাড়িতে বিষ খেয়ে আত্মহত্যার চেষ্টা করেন কিষান মোদির স্ত্রী পায়েল মোদি (Payal Modi)। সুইসাইড নোটে কেন্দ্রীয় মন্ত্রী তথা লোক জনশক্তি পার্টির সুপ্রিমো চিরাগ পাসোয়ানের (Chirag Paswan) নাম লিখলেন পায়েল। পাসোয়ান এবং তাঁর আত্মীয়রা তাঁকে চরম সিদ্ধান্ত নিতে বাধ্য করেছেন বলে অভিযোগ পায়েলের।

জানা গিয়েছে, স্বামীর সংস্থার ডিরেক্টর পায়েল সুইসাইড নোটে লিখেছেন, পাসোয়ানের এলজেপি পার্টি এবং তাঁর দুই আত্মীয় চন্দ্রশেখর পাণ্ডে এবং বেদপ্রকাশ পাণ্ডে আত্মহত্যা নিয়ে বাধ্য করেছেন। আমেরিকার এক ফোন নম্বর থেকে তাঁর স্বামী কিষানকে প্রাণে মারার হুমকি দেওয়া হয় বলেও অভিযোগ করেছেন পায়েল।

আরও পড়ুন: করোনার পর সর্বনিম্ন, আগামী অর্থবর্ষে আর্থিক বৃদ্ধি ৬.৮ শতাংশে

এখন ভোপালের এক বেসরকারি হাসপাতালে চিকিৎসা চলছে পায়েলের। তিনি এখন বিপন্মুক্ত বলে জানানো হয়েছে। বুধবার ইডির হানার পর তাঁর স্বামীও হাসপাতালে ভর্তি। ভোপাল পুলিশের এক বরিষ্ঠ আধিকারিক জানিয়েছেন, সুইসাইড নোটটির তদন্ত হবে। এ ব্যাপারে চিরাগ পাসোয়ানের প্রতিক্রিয়া জানতে পাওয়া যায়নি, তাঁকে কোনওভাবেই যোগাযোগ করা সম্ভব হয়নি।

বুধবার কিষান-পায়েলের সংস্থার সঙ্গে সম্পর্কযুক্ত ভোপাল, শেহোর, মোরেনার একাধিক জায়গায় হানা দিয়ে বিপুল পরিমাণ সম্পত্তি বাজেয়াপ্ত করে কেন্দ্রীয় তদন্তকারী সংস্থা। সংস্থার নামে ৬.২৬ কোটি টাকার ফিক্সড ডিপোজিট, নগদ ২৫ লক্ষ টাকা, দামি গাড়ি সহ প্রচুর পরিমাণ অস্থাবর সম্পত্তি বাজেয়াপ্ত হয়েছে। বাজেয়াপ্ত হয়েছে ৬৬ কোটি টাকার স্থাবর সম্পত্তিও।

দেখুন খবর: